Quidam miles, relinquens seculum et accipiens monachicum habitum, dedit Deo et huic loco unam vercheriam in villa de Prisiaco, quæ est sita juxta domum monachorum, et de duabus partibus terminat terra dominæ Stephanæ, de tercia terra Sancti Petri, de alia terra Sancti Grati. Dedit etiam ad ipsum locum omnem suam partem de terra quam habebat, cum fratre suo Humberto, in villa de Montet et in Chaloer: tali convenientia ut a natale sancti Martini in tres annos, si voluerit frater suus Humbertus, redimat ipse CXX. solidos; si vero C. solidos in hoc tempore reddiderit, iterum monachi terram teneant, donec XX. solidos reddat. Quod si in istis tribus annis eam non redimerit, post hoc etiam in perpetuo eam teneant monachi et possideant, cum omni integritate sua, sive in silvis, pratis, vineis, aquis aquarumque decursibus, totum ad integrum usque ad inquirendum. S’ Hugonis, Humberti. S’ Hugonis de Saleniaco. S’ Seguini de Colmines. S’ Ansedei præpositi, Artaldi Ruil.